Som en del af kvalitetsovervågningen skal klinikken lave en journalaudit på tilfældigt udvalgte journaler. Formålet med at lave journalaudit er at tjekke, om journalen lever op til gældende lovgivning og god faglig praksis. Krav om journalaudit knytter sig til standard 01 ’Den faglige kvalitet og anvendelse af god klinisk praksis’ samt standard 08 ’Patientjournalen’.

Der udtrækkes tilfældigt mindst 20 journaler, som skal dække et bredt udsnit af de patientbehandlinger, som udføres på klinikken. Hvor mange journaler, der skal indgå i en journalaudit, afhænger af antallet af fysioterapeuter, som er tilknyttet klinikken. Følgende fordeling gælder:

1 fysioterapeut i klinikken: 20 journaler.

2 fysioterapeuter i klinikken: 10 journaler pr. fysioterapeut, dvs. 20 journaler i alt.

3 fysioterapeuter: 7 journaler pr. fysioterapeut, dvs. 21 journaler i alt.

Mere end 3 fysioterapeuter: 5 journaler pr. fysioterapeut.

Alle fysioterapeuter tilknyttet klinikken skal lave journalaudit uafhængig af timeantal.

Hvis der er mere end 1 fysioterapeut i klinikken, skal der ske en fælles opsamling på journalaudits, hvor alle klinikkens fysioterapeuter deltager. For større klinikker kan den fælles opsamling være i faglige teams.

Til hjælp ved journalaudit kan fysioterapeuten udfylde et auditskema, hvor det angives, om kravene i standarderne og indikatorerne er opfyldt. Eksempel på et journalauditskema kan ses [her](https://www.ikas.dk/deltagere-i-ddkm/fysioterapipraksis/hjaelpevaerktoejer/) eller på www.ikas.dk under ”Hjælpeværktøjer” med forslag til spørgsmål, som journalauditten kan komme omkring. Alle spørgsmål i journalauditskemaet kan besvares med ja, nej eller ikke relevant (IR) og dækker kravene i standard 01 - den faglige kvalitet og standard 08 - patientjournalen. Spørgsmålene kan suppleres med egne spørgsmål, alt efter klinikkens behov.

Når alle journaler er gennemgået, skal resultaterne vurderes. Hvis der er områder, hvor der ikke leves op til standarden og de tilknyttede indikatorer, skal det vurderes, om der er tale om en enlig fejl eller om et generelt mønster. Er der tale om et generelt mønster, iværksættes tiltag for at rette op på manglerne, og der gennemføres en ny fokuseret journalaudit for at følge op på, om iværksatte tiltag har haft den ønskede effekt. Ved den fokuserede audit udvælges 5 journaler per fysioterapeut på klinikken uanset antallet af journaler, som blev gennemgået i den første journalaudit. Hele processen fra journalgennemgang til fokuseret audit skal være afsluttet inden det eksterne survey.

Det er vigtigt, at journalaudit er gennemført i god tid før det eksterne survey, så klinikken eller den enkelte fysioterapeut kan nå at følge op på resultatet af journalauditten og ved behov iværksætte forbedringstiltag.